ΚΑΝΟΝΙΣΜΟΣ αριθ. 163/67/ΕΟΚ ΤΗΣ ΕΠΙΤΡΟΠΗΣ της 26ης Ιουνίου 1967 περί καθορισμού συμπληρωματικού ποσού για τις εισαγωγές πτηνοτροφικών προϊόντων προελεύσεως τρίτων χωρών

Η ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΟΙΚΟΝΟΜΙΚΗΣ ΚΟΙΝΟΤΗΤΟΣ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 122/67/ΕΟΚ του Συμβουλίου της 13ης Ιουνίου 1967 "περί κοινής οργανώσεως αγοράς στον τομέα των αυγών(1), και ιδίως το άρθρο 8 παράγραφος 4 και το άρθρο 15,

τον κανονισμό αριθ. 123/67/ΕΟΚ του Συμβουλίου της 13ης Ιουνίου 1967 "περί κοινής οργανώσεως αγοράς στον τομέα του κρέατος πουλερικών"(2), και ιδίως το άρθρο 8 παράγραφος 4 και το άρθρο 15,

Εκτιμώντας:

ότι σύμφωνα με το άρθρο 8 των κανονισμών αριθ. 122/67/ΕΟΚ και 123/67/ΕΟΚ η εισφορά πρέπει να αυξάνεται κατά ένα ποσό ίσο με την διαφορά μεταξύ της τιμής ανασχέσεως και της τιμής προσφοράς "ελεύθερο στα σύνορα" όταν η τιμή προσφοράς "ελεύθερο στα σύνορα" για ένα προϊόν πέφτει κάτω από την τιμή ανασχέσεως-

ότι για να είναι δυνατός ο καθορισμός ενιαίου συμπληρωματικού ποσού για τις διάφορες ποιότητες κάθε προϊόντος, η τιμή προσφοράς "ελεύθερο στα σύνορα" πρέπει να καθορίζεται σαν τιμή μιας ορισμένης ποιότητος-

ότι για να καθορισθεί η τιμή προσφοράς κατά το δυνατό ακριβέστερο τρόπο πρέπει να ληφθούν υπόψη τόσο οι ενδείξεις των τελωνειακών εγγράφων όσο και οι άλλες πληροφορίες ιδίως εκείνες που αφορούν τις τιμές που εφαρμόζονται στις αγορές των Κρατών μελών και των τρίτων χωρών για τα σχετικά προϊόντα-

ότι σε μία ενιαία αγορά η εκτίμηση των προϋποθέσεων που προβλέπονται από το άρθρο 8 παράγραφος 2 των κανονισμών αριθ. 122/67/ΕΟΚ και 123/67/ΕΟΚ πρέπει να πραγματοποιηθεί στο πλαίσιο μιας κοινοτικής διαδικασίας-

ότι τα προβλεπόμενα από τον παρόντα κανονισμό μέτρα είναι σύμφωνα με τη γνώμη της Επιτροπής Διαχειρίσεως Κρέατος Πουλερικών και Αυγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η τιμή προσφοράς "ελεύθερο στα σύνορα" κατά την έννοια του άρθρου 8 των κανονισμών αριθ. 122/67/ΕΟΚ και 123/67/ΕΟΚ καλούμενη στο εξής "τιμή προσφοράς" είναι η τιμή που εφαρμόζεται για τα προϊόντα μέσης ποιότητος.

2. Η τιμή προσφοράς καθορίζεται λαμβανομένων ιδίως υπόψη:

α) των τιμών που αναφέρονται στα τελωνειακά έγγραφα τα οποία συνοδεύουν τα εισαγόμενα προϊόντα-

β) λοιπών πληροφοριών περί των τιμών εξαγωγής που εφαρμόζονται στις τρίτες χώρες-

γ) των τιμών της αγοράς που εφαρμόζονται στα Κράτη μέλη για προϊόντα εισαγόμενα από τρίτες χώρες-

δ) των τιμών που εφαρμόζονται στις αντιπροσωπευτικές αγορές των τρίτων χωρών.

Τιμές που αναφέρονται σε μη αντιπροσωπευτικές προσφορές αποκλείονται.

Άρθρο 2

Συμπληρωματικό ποσό καθορίζεται όταν διαπιστώνεται ότι η τιμή προσφοράς υπολείπεται της τιμής ανασχέσεως. Το ποσό αυτό μεταβάλλεται όταν διαπιστώνεται ότι η τιμή προσφοράς έχει μεταβληθεί. Παύει να εφαρμόζεται όταν διαπιστωθεί ότι η τιμή προσφοράς φθάνει ή υπερβαίνει την τιμή ανασχέσεως.

Άρθρο 3

Το συμπληρωματικό ποσό είναι το αυτό κατά μονάδα ποσότητος για όλες τις εισαγωγές του ιδίου προϊόντος, καταγωγής ορισμένων τρίτων χωρών ή προελεύσεως τρίτων χωρών, κατά περίπτωση, για τις οποίες έχει καθορισθεί η αυτή τιμή προσφοράς.

Άρθρο 4

Οι τρίτες χώρες στις οποίες εφαρμόζονται οι διατάξεις του άρθρου 8 παράγραφος 2 του κανονισμού αριθ. 122/67/ΕΟΚ ή του κανονισμού αριθ. 123/67/ΕΟΚ ορίζονται σύμφωνα με την διαδικασία που προβλέπεται στο άρθρο 17 των κανονισμών αυτών.

Άρθρο 5

Η Επιτροπή επανεξετάζει σε τακτά διαστήματα τα στοιχεία βάσει των οποίων καθορίζεται το συμπληρωματικό ποσό. Τα Κράτη μέλη ανακοινώνουν σε τακτά διαστήματα στην Επιτροπή τα σχετικά με τις εισαγωγές στοιχεία καθώς και τις αναγκαίες πληροφορίες για την εκτίμηση της εξελίξεως των τιμών στις αγορές της Κοινότητος και των τρίτων χωρών.

Άρθρο 6

Ο παρών κανονισμός αρχίζει να ισχύει την 1η Ιουλίου 1967.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 26 Ιουνίου 1967.

Για την Επιτροπή

Ο Πρόεδρος

Walter HALLSTEIN

(1) ΕΕ αριθ. 117 της 19.6.1967, σ. 2293/67.

(2) ΕΕ αριθ. 117 της 19.6.1967, σ. 2301/67.